《又拟古八首 其六》
明代·胡应麟

青鸟从南来，翩翩随风翔。口衔尺书至，乃自大海傍。

美人三岁别，沈忧热中肠。织成机中锦，拂拭烂生光。

下为连理枝，上为双凤凰。致之万里道，聊以充君床。

愿言勖斯义，旦夕毋相忘。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。